**Satakunnan koulutuskuntayhtymä**

**PEDAGOGINEN KÄSIKIRJA**

**Johdanto**

Pedagoginen käsikirja on meidän oma arkemme työkalu, siihen on koottu lyhyesti asiat, jotka jokaisen tulee toiminnassaan ottaa huomioon. Pedagogisen käsikirjan lisäksi Sataedun ohjeistusta on myös Intrassa.

Pedagogiseen käsikirjaan on koottu opetus- ja ohjaustyöhön liittyviä tavoitteita ja toimintaohjeita.

Pedagoginen käsikirja koskettaa pääosin pedagogista toimintaa ja se on myös osa Sataedun strategiaa.

Pedagoginen käsikirja on muokkautuva, päivittyvä, täydennettävä ja muuttuva asiakirja. Pedagoginen tiimi ja rehtori linjaavat pedagogiset päätökset ja yhtymähallitus hyväksyy Pedagogisen käsikirjan.

Ohjaustyötä tehdään pedagogiikan viitekehyksessä, joten pedagoginen käsikirja ohjaa suurelta osin myös erilaisten ohjaajien ja muunkin henkilökunnan työtä.

Ohjaamisen rooli on keskeistä kaiken opiskelijoiden kohdalla. Sataedussa on tehty ja tehdään jatkuvasti paljon pedagogista kehittämistä, niin hankkeissa kuin arkityössä.

**Pedagogiset laatulupaukset:**

1. Tarjoamme opetusta ja ohjausta viitenä päivänä viikossa.
2. Opintojen alkuvaiheessa on enemmän opetusta omissa oppimisympäristöissämme. Opintojen myöhemmässä vaiheessa painottuu työpaikalla tapahtuva oppiminen.
3. Toteutamme näytöt käytännön työtehtävissä todellisissa työympäristöissä. Erikseen määritellyissä tutkinnoissa tästä on poikkeuksia.
4. Vahvistamme jatkuvasti opettajien HOKS-osaamista.
5. Huolehdimme siitä, että kansainvälisyys on osa HOKS-prosessia.
6. Kaikissa tutkinnoissamme on ajantasaiset OATit ja HANSUT ja hyväksytämme ne tutkintotoimielimessä.
7. Varmistamme oppimisen tuen ja ohjauksen opetuksen toteuttamisessa ja arvioinnissa.
8. Jatkamme kokeilevan pedagogian kehittämistä.
9. Vahvistamme ja varmistamme opiskelijoiden työelämätaitoja.
10. Kehitämme edelleen työelämän kaltaisia oppimisympäristöjä kuten työsalit, salongit, opetusravintolat, Kieppi, Mewet-koti jne.
11. Laajennamme ja vahvistamme työelämäyhteistyötä.

Sataedun tavoitteena on olla edelläkävijä tulevaisuuden oppimisympäristöissä ja pedagogisessa kehittämisessä, mikä tarkoittaa opetustilojen lisäksi pedagogisia ratkaisuja.

Oppimista tapahtuu sekä perinteisissä luokkatiloissa, työsaleissa, palvelutoiminnassa, digitaalisissa oppimisympäristöissä että työelämäyhteistyössä.

Pedagogisessa käsikirjassa oppimisympäristöajatusta on tarkasteltu pedagogisesta näkökulmasta. Monipuoliset oppimisympäristöt tuottavat tavoitteiden mukaista oppimista silloin kun opetuksen suunnittelussa otetaan huomioon opettajan osaaminen, opetustilanne, oppija ja toteutustapa.

Sataedussa kiinnitetään erityisesti huomiota hyvinvointityöhön ja yhteisöllisyyteen ja tämä näkyy niin pedagogisessa kehittämisessä kuin myös hyvinvoivassa oppimisympäristössä.

Oppimisympäristöajatteluun sisältyy mm.

• Ajatus oppijasta aktiivisena toimijana

• Pedagoginen tausta-ajattelu

• Opetus- ja ohjausjärjestelyt sekä -menetelmät

• Vuorovaikutus, erilaiset toimintamuodot ja -tavat ja pelisäännöt

• Oppimista tukevat aineistot ja oppimateriaalit

• Tila, työkalut, välineistö ja niiden käyttäminen (esim. teknologiat), turvallisuus.

• Digitaaliset oppimisympäristöt, -ratkaisut, -alustat, -aineistot

• Projektit ja yrittäjämäinen toiminta.

**Pedagoginen johtaminen**

**Tavoite**

Ammatillisesta koulutuksesta annetun lain mukaan tutkintojen ja koulutuksen tarkoituksena on kohottaa ja ylläpitää väestön ammatillista osaamista, antaa mahdollisuus ammattitaidon osoittamiseen sen hankkimistavasta riippumatta, kehittää työ- ja elinkeinoelämää ja vastata sen osaamistarpeisiin, edistää työllisyyttä, antaa valmiuksia yrittäjyyteen ja työ- ja toimintakyvyn jatkuvaan ylläpitoon sekä tukea elinikäistä oppimista ja ammatillista kasvua.

Tässä laissa tarkoitetun koulutuksen tarkoituksena on lisäksi edistää tutkintojen tai niiden osien suorittamista.

Tässä laissa tarkoitetun koulutuksen tavoitteena on lisäksi tukea opiskelijoiden kehitystä hyviksi, tasapainoisiksi ja sivistyneiksi ihmisiksi ja yhteiskunnan jäseniksi sekä antaa opiskelijoille jatko-opintovalmiuksien, ammatillisen kehittymisen, harrastusten sekä persoonallisuuden monipuolisen kehittämisen kannalta tarpeellisia tietoja ja taitoja. Koulutusta alle 18-vuotiaalle opiskelijalle suunniteltaessa, järjestettäessä ja siitä päätettäessä on ensisijaisesti huomioitava lapsen etu.

Pedagogisen johtamisen tehtävänä

Pedagogisen johtamisen tehtävänä on varmistaa opetussisältöjen, opetusmenetelmien ja oppimisympäristöjen ajantasaisuus, työelämävastaavuus sekä oppimista ohjaavan henkilöstön osaaminen ja toiminnan lainmukaisuus.

Pedagoginen johtaminen vahvistaa yhtenäistä sataedulaista toimintatapaa. Pedagoginen johtaminen nojaa oppivaan organisaatioon, tiimeihin ja verkostoihin. Se on kokonaisvaltaista ihmisten, asioiden ja tietämyksen johtamista, joka hyödyntää ihmisten yhteisöllisyyttä, erilaisuutta ja innovatiivisuutta. Pedagogisesta johtamisesta vastaa pedagoginen tiimi ja pedagogista tiimiä johtaa rehtori.

**Tiimit**

Opintoaloilla on erilaisia ja erikokoisia tiimejä ja työryhmiä.

Sataedussa tiimityöllä on tarkoitus jakaa vastuuta, lisätä työn laatua ja työhyvinvointia. Tiimityö mahdollistaa koulutuspäällikön työn painopisteen siirtymisen linjausten tekemiseen ja henkilöstöjohtamiseen. Tiimeillä on enemmän mahdollisuuksia vaikuttaa siihen, miten parhaiten palvellaan oppijaa, työelämää ja kehitetään oppimisympäristöjä sekä miten parhaiten tehdään yhteistyötä eri tutkintojen välillä. Tiimiltä saa apua sijaisjärjestelyihin sekä työkuormien tasaamiseen ja tutkintojen yhteisiin opetusjärjestelyihin.

Tiimimäisessä toiminnassa on käytössä tiimisopimukset. Tiimisopimuksen tarkoituksena on sitouttaa jäsenet ja luoda yhteinen ymmärrys, miksi tiimi on olemassa. Tiimejä perustetaan, jotta työt saataisiin tehdyksi tehokkaasti ja joustavasti.

Tiimisopimuksen allekirjoittaminen toimii vahvistavana ja sitouttavana toimintana. Tiimityöosaamista kehitetään osana Sataedun strategista kehittämistä.

Osana Sataedun strategiaprosessia tiimisopimusmallia päivitetään vuonna 2025. Mallissa huomioidaan pedagogisessa käsikirjassa sovitut yhteiset asiat, vastuullisuus ja osaamislupaukset.

1. **Tiimien organisointi ja vastuuttaminen**
* Tiimit koostuvat useista henkilöistä, joilla on yhteinen tavoite ja tehtävä.
* Tiimityö jakaa vastuuta, parantaa työn laatua ja työhyvinvointia.
* Koulutuspäällikön työ painottuu linjausten tekemiseen ja henkilöstöjohtamiseen.

1. **Tiimityön hyödyt**
* Päätöksenteko nopeutuu ja siirtyy lähemmäs opiskelijoita.
* Tiimien välinen osaaminen kehittyy.
* Tiimiltä saa apua ongelmien ratkaisemiseen ja työkuormien tasaamiseen.
1. **Tiimisopimukset**
* Tiimisopimukset sitouttavat jäsenet ja luovat yhteisen ymmärryksen tiimin tarkoituksesta.
* Tiimisopimuksen allekirjoittaminen vahvistaa ja sitouttaa tiimin jäseniä.
1. **Tiimityöosaaminen**
* Tiimityöhön koulutetaan ja sitä arvioidaan säännöllisesti.
1. **Tiimien toimintaperiaatteet**
* Tiimit toimivat yhteisten tavoitteiden ja toimintatapojen mukaisesti.
* Tiimeissä on erilaisia vastuutehtäviä, kuten tiiminvetäjä, tutkintovastaava, alavastaava jne.
* Tiimien vastuut ja velvollisuudet määritellään yhdessä koulutuspäällikön kanssa.
* Teamsia käytetään tiimien tiedottamiseen ja muistioihin.
* Muutos opettajan autonomisesta roolista tiimityöntekijäksi vaatii yhteistä näkemystä ja päätöksenteon määrittelyä.
1. **Tiimien osaamisen kehittäminen**
* Tiimeissä tulee olla riittävästi osaamista työn sujuvaan ja oikeudenmukaiseen organisointiin.
* Kaikkien ei tarvitse osata kaikkea syvällisesti, mutta tiimitasolla tarvittavaa osaamista tulee olla riittävästi.

 **Tutkintotoimielin**

Osaamisen hankkimisen suunnitelmien laatiminen ja päivittäminen sekä hyväksyttäminen ja toimeenpano ovat osa jatkuvaa toiminnan parantamista.

Laki ammatillisesta koulutuksesta 1218/2020 § 62 määrää, että koulutuksen järjestäjä päättää tutkintokoulutuksen sisällöstä ja toteuttamisesta 15 §:ssä tarkoitettujen tutkinnon perusteiden mukaisesti sekä työhön ja itsenäiseen elämään valmentavan koulutuksen sisällöstä ja järjestämisestä 16 §:ssä tarkoitettujen koulutuksen perusteiden mukaisesti.

Hallintosäännön mukaan Satakunnan koulutuskuntayhtymässä asianomainen päättävä toimielin on tutkintotoimielin.

Tutkintotoimielin hyväksyy tutkintojen tutkinnon osa kohtaiset Osaamisen hankkimisen suunnitelmat (Hansu) ja tutkintojen Osaamisen arvioinnin toteuttamissuunnitelmat (OAT) sekä paikalliset tutkinnon osat.

Kokousten pöytäkirjat ovat julkisia ja ne ovat luettavissa Sataedun verkkosivuilla.

**Osaamisen arvioinnin toteuttamissuunnitelma** (**OAT)**

Sataedussa on yhtenäiset toimintatavat tutkintojen ja koulutuksen järjestämiselle sekä osaamisen arvioinnin toteuttamissuunnitelmien ja osaamisen hankkimisen toteuttamissuunnitelmien laatimiselle, hyväksymiselle ja kehittämiselle.

Osaamisen arvioinnin toteuttamissuunnitelma (OAT)tulee laatia ammatillisiin tutkintoihin ja TUVA-koulutukseen. Suunnitelma kattaa ne tutkinnon tai koulutuksen osat, joita Sataedussa järjestetään ja on tutkinto- ja/ tai koulutuskohtainen. Suunnitelman laatii tutkintovastaava opintoalatiimin asiantuntemusta hyväksi käyttäen ja sen hyväksyy Sataedun tutkintotoimielin.

Tutkintotoimielimessä OAT:n arviointikohteina ovat:

* vastaa tutkinnon perusteita
* noudattaa OPH:n ohjetta [Osaamisen arvioinnin toteuttamissuunnitelman tietosisältö](https://www.oph.fi/sites/default/files/documents/osaamisen-arvioinnin-toteuttamissuunnitelma_tietosisalto_122019.pdf)
* laatimisen prosessi (perustutkinto, ammattitutkinto, erikoisammattitutkinto):
* opiskelijoiden osallisuus
* työelämän edustajien osallisuus
* opettajien osallisuus
* näyttöjen toteuttaminen työelämässä
* opettajien perehdytys
* työelämän arvioijien perehdytys
* yhteisten tutkinnon osien osaamisen arviointi näyttöjen yhteydessä

Sataedussa on laadittu yhteiset OAT-pohjat niin perustutkintoihin kuin ammatti- ja erikoisammattitutkintoihinkin. Näitä pohjia tutkintovastaavat käyttävät kirjatessaan oman tutkintonsa OAT:n käytännön toimintatavoista.

**Osaamisen hankkimisen toteuttamissuunnitelma** **(HANSU)**

Osaamisen hankkimisen toteuttamissuunnitelmassa (HANSU) määritellään tutkinnon tai tutkintoon valmentavan koulutuksen edellyttämän osaamisen hankkiminen. Suunnitelman laatii tutkintovastaava opintoalatiimin asiantuntemusta hyödyntäen. Tutkintotoimielin ohjaa HANSUjen laatimista ja hyväksyy ne.

 HANSU tulee laatia opettajien arjen työkaluksi huomioiden tutkinnon osaamislupaukset. Suunnitelman tulee sisältää: opintojen etenemisen ja järjestämisen, opetuksen tarkemman sisällön ja toteutuksen tutkinnon osittain, oppimisympäristöt, oppimismateriaalit ja -tehtävät sekä sen miten yhteistyötä tehdään muiden tutkintojen kanssa. HANSUssa pitää myös huomioida oppisopimuslukujärjestyksen laadintaan varten tarvittavat seikat.

Luotsit laativat vuoden 2025 aikana Sataeduun yhteisen HANSU-pohjan. Pohja hyväksytään tutkintotoimielimessä ja sen jälkeen sitä käytetään tutkintojen HANSUa päivitettäessä tai uutta HANSUa laadittaessa.

**Paikallinen tutkinnon osa**

Koulutuksen järjestäjä voi laatia perustutkintoihin sekä joihinkin ammatti- ja erikoisammattitutkintoihin omia paikallisia tutkinnon osia, joilla vastataan alueen työelämän tarpeisiin. Näiden tutkinnon osien tulee sisältää osaamista, jota voidaan hyödyntää useammassa työpaikassa.

Sataedussa noudatetaan alla olevaa OPH:n ohjeistusta ja hyödynnetään työelämän edustajia paikallisen tutkinnon osan laadinnassa.

* laaditaan tiettyyn tutkintoon
* vastaa paikallisen tai alueellisen työelämän tarpeeseen
* syventää valtakunnallisissa tutkinnon perusteissa olevaa alakohtaista osaamista tai tarjoaa uutta osaamisesta ja ratkaisuja nopeisiin työelämän muutoksiin
* soveltuu useamman kuin yhden työpaikan tarpeisiin
* perustuu työprosessiin tai työkokonaisuuteen
* nimetään toimintakokonaisuuden pohjalta
* ammattitaitovaatimukset ja osaamisen arvioinnin määritellään vastaavasti kuin tutkinnon ammatillisissa tutkinnon osissa
* laajuus määritellään osaamispisteinä tutkinnon muodostumisen mukaisesti.

Opetushallitus ja Sataedu seuraa paikallisten tutkinnon osien suorittajamääriä.

**Henkilökohtaistaminen (HOKS)**

Henkilökohtaistaminen tarkoittaa sitä, että jokaiselle ammatillisen koulutuksen opiskelijalle suunnitellaan ja toteutetaan hänen tarpeitaan vastaava opintopolku. Henkilökohtaistamisessa tunnistetaan ja tunnustetaan opiskelijan aiempi osaaminen ja suunnitellaan, miten ja mitä uutta osaamista hän hankkii, miten osaaminen osoitetaan sekä mitä ohjausta, tukea tai mahdollisia erityisen tuen toimia opiskelija tarvitsee hänen elämäntilanteensa huomioiden.

Ajantasainen ohjeistus löytyy Intrasta.

**Oppiminen oppilaitosympäristössä**

Mitä oppilaitoksessa opetetaan ja kenelle?

Jokaiselle Sataedun opiskelijalle on nimetty vastuuopettaja. Opiskelija suunnittelee osaamisen hankinnan yhteistyössä vastuuopettajansa kanssa, henkilökohtaisissa ohjauskeskusteluissa. Ohjauskeskusteluissa tehdyt osaamisen hankinnan valinnat kirjataan Wilma-järjestelmään, osaamisen hankinnan suunnitelma päivittyy keskustelujen kautta koko opintojen ajan.

Kirjaamisen merkitys on tärkeä ja ehdoton osa opiskelijan oppimisen polkua!

Miten opetettavat tutkinnonosat valitaan?

Suoritettavissa tutkinnoissa on pakollisia tutkinnonosia sekä valinnaisia tutkinnonosia. Osassa tutkinnoista on valittavana useita osaamisaloja, tällöin tutkinnossa on tutkinnon pakollisia tutkinnonosia sekä osaamisalan pakollisia tutkinnonosia. Tutkinnon ja osaamisalan valinnan yhteydessä lukittuvat pakolliset tutkinnonosat. Valinnaiset tutkinnonosat opiskelija valitsee vastuuopettajan kanssa käymissään ohjauskeskusteluissa. Kaikkien valinnaistentutkinnonosien osaaminen ei ole hankittavissa oppilaitoksessa tapahtuvassa oppimisessa, tällaisten tutkinnonosien osaaminen hankitaan pääosin Sataedun yhteistyö yrityksissä.

Missä järjestyksessä tutkinnonosien osaaminen hankitaan?

HANSU:ssa on määritelty missä järjestyksessä tutkinnonosien osaaminen hankitaan, tiettyjen tutkinnonosien osaaminen pitää hankkia tietyssä järjestyksessä, toisinaan etenemisjärjestys on täysin valittavissa henkilökohtaisen suunnitelman mukaan.

Opiskelija ja vastuuopettaja käyvät ohjauskeskusteluissa läpi opiskelijan valitsemien tutkinnonosien ammattitaitovaatimukset ja peilaavat niitä opiskelijan osaamiseen. Tämän jälkeen rakennetaan opiskelija kohtainen suunnitelma, miten ja missä osaaminen hankitaan niin että osaaminen nousee riittävälle tasolle, jotta päästään suorittamaan osaamisen näyttö ja saadaan tutkinnonosa suoritettua.

Osaamisen hankinta oppilaitosympäristössä

Oppilaitoksessa hankitaan osaamissa useisiin tutkinnonosiin. Sataeduun on rakennuttu monipuolisia oppimisympäristöjä erityyppisten tutkinnonosien osaamisen hankintaan. Sataeduun rakennettu oppimisympäristö muistuttaa tyypillisesti kyseisen tutkinnon tyypillisiä työtehtäviä, näissä ympäristöissä opiskelija hankkii perusosaamista ennen työelämässätapahtuvaa oppimista. Oppilaitoksen oppimisympäristöissä opettajan tai ohjaajan opetusta on saatavissa oppimisen hankinnan erivaiheissa. Tietyissä oppimisympäristöissä valmistetaan asiakkaille meneviä tuotteita, näissä oppimisympäristöissä opitaan samalla asiakaspalvelua sisäisille tai ulkoisille asiakkaille. Sataedussa oppimisympäristöinä toimivat myös rakennustyömaat, kuljetustapahtumat, tapahtumien järjestelyt, kiinteistönhoitotehtävät, opetusravintolat, korjaamot ja monet muut käytännön työtehtäviä opettavat työympäristöt.

**Työpaikalla järjestettävä koulutus**

Opiskelijat voivat hankkia osaamista monenlaisissa oppimisympäristöissä, kuten oppilaitoksen opetustiloissa, verkko- ja virtuaaliympäristöissä sekä itsenäisesti opiskellen. Työelämässä oppiminen on aina tavoitteellista ja ohjattua, ja se voidaan toteuttaa oppisopimuksella tai koulutussopimuksella.

Sataedun koulutus vastaa työelämän vaatimuksiin ja yhteiskunnallisiin muutoksiin. Tavoitteena on parantaa opiskelijoiden, työllistymismahdollisuuksia tiivistämällä työelämän ja koulutuspalveluiden yhteistyötä.

Vuonna 2025 aloitetaan *työelämä opettaja* konseptin suunnittelu. Pilottialana on ajoneuvoala.

**Näyttösuunnitelma tärkeä osa ammatillista koulutusta**

Näyttö ammatillisessa koulutuksessa

* osa tutkinnon järjestämistä ja suorittamista
* toimintaa, jossa opiskelija osoittaa käytännön työtehtäviä tekemällä, miten hyvin hän on saavuttanut tutkinnon perusteissa määritellyn keskeisen ammattitaidon tai osaamisen
* näytössä opiskelija osoittaa osaamistaan
* osaamisen osoittaminen on erotettava selkeästi osaamisen hankkimisesta

Näyttösuunnitelma:

* näytön suunnittelua ja toteuttamista ohjaavat ammatillisen koulutuksen säädökset ja tutkinnon perusteet
* näyttöjen suunnittelun yleiset periaatteet kirjataan laadunhallintajärjestelmään ja sen osana olevaan osaamisen arvioinnin toteuttamissuunnitelmaan (OAT)
* laaditaan henkilökohtaisen osaamisen kehittämissuunnitelman (HOKS) osana
* hyväksytään ennen näytön aloitusta
* suunnitellaan tutkinnon osittain ja niiden suunnittelussa ja toteuttamisessa on aina noudatettava tutkinnon perusteissa määriteltyjä ammattitaitovaatimuksia, osaamistavoitteita ja ammattitaidon osoittamistapoja
* arvioitavan tutkinnon osan ammattitaitovaatimuksiin tai osaamistavoitteisiin liittyvä osaaminen suunnitellaan osoitettavaksi yhdellä kertaa tai useassa näyttötilanteessa
* yhdessä näytössä voidaan osoittaa useaan tutkinnon osaan liittyvää osaamista
* suositeltavaa on, että yhteisten tutkinnon osien osa-alueiden osaamistavoitteet suunnitellaan osoitettavaksi ammatillisten tutkinnon osien näyttöjen yhteydessä
* tutkinnon perusteissa on voitu määritellä muut ammattitaidon osaamistavat näyttöjen lisäksi
* mikäli opiskelijan osaamista ei voida kattavasti arvioida näytössä, niin yksilöllisestä täydentämisestä sovitaan opiskelijan kanssa
* ammattitaidon ja osaamisen osoittaminen suunnitellaan yksilöllisesti tutkinnon osittain yhdessä opiskelijan kanssa
* koulutuksen järjestäjä perehdyttää työelämän edustajat näyttöjen suunnitteluun ja toteuttamiseen

Henkilökohtaiseen osaamisen kehittämissuunnitelmaan (HOKS) kirjataan näyttöjen osalta seuraavat tiedot tutkinnon osittain:

* näyttöjen ajankohdat eli milloin ja missä opiskelija osoittaa osaamistaan käytännön työtehtävissä
* näyttöjen sisällöt eli mitä osaamista ja taitoja näytössä osoitetaan
* näyttöympäristöt eli missä työpaikoissa tai oppimisympäristöissä näytöt suoritetaan
* näytön järjestäjä, jos se on joku muu koulutuksen järjestäjä
* vastaavat tiedot muusta osaamisen osittamisesta
* osaamisen arvioijat eli ketkä arvioi opiskelijan osaamisen
* erityistä tukea saavan opiskelijan osalta osaamisen arvioinnin mukauttaminen ja yksilöllinen osaamisen arviointi
* Sataedussa näyttösuunnitelma laaditaan kirjallisesti.

Näyttöympäristöt:

* työpaikkoja, joissa ammatillinen osaaminen osoitetaan käytännön työtehtäviä tekemällä
* niissä voidaan osoittaa tutkinnon perusteiden tutkinnon osissa määrätty osaaminen
* perustelluista syistä näyttöympäristöt voivat olla muitakin paikkoja, kuten oppilaitos, virtuaalinen ympäristö tai simulaattori
* jos tutkinnon osan ammattitaitovaatimus jää näyttämättä näyttöympäristössä, opiskelija voi täydentää osaamistaan muilla tavoin kuten suullisella haastattelulla tai kirjallisilla tehtävillä
* näyttöympäristön valinnassa huomioitava, että työpaikalla on osaamisen arviointiin kriteerit täyttävä työelämän arvioija

**Luotsi toiminta**

Luotsit toimivat suoraan rehtorin alaisuudessa. Luotsitoiminta on osa Sataedun sisäistä kehitystoimintaa.

1. HOKS-prosessin kehittäminen: Luotsit kehittävät ja ~~l~~ seuraavat henkilökohtaistamisprosessia (HOKS) koko Sataedun laajuisesti.
* Osaamisen tunnustaminen (OAT)
* Osaamisen hankkiminen (HANSU)
* Osaamisen arviointi (OAT)
1. Tutkintovastaavien kouluttaminen: Luotsit kouluttavat ja perehdyttävät tutkintovastaavia HOKS-prosessiin ja tutkinnon kehittämiseen.
2. Säädösten, ohjeistusten ja kehittämislinjausten seuranta: Luotsit seuraavat säädösten muutoksia, valtakunnallisia kehittämislinjauksia sekä OPH:n ja OKM:n määräyksiä.
3. Sisäisen toiminnan kehittäminen: Säädösten ja valtakunnallisten kehittämislinjausten soveltaminen Sataedun sisäisen toiminnan kehittämisessä.
4. Wilman kehittäminen: Luotsit ovat kehittämässä Wilman HOKS-prosessia pedagogisesti ja teknisesti sekä ohjaavat Wilman ja Kurren käyttöä opettajille.
5. Yhteistyö ja tuki: Luotsit tekevät yhteistyötä eri oppilaitosten ja Sataedun opintoalojen sekä ohjauspalveluiden kanssa.

**Oppimisen tuki ja ohjaus**

Opiskelijalla on oikeus erityiseen tukeen, jos hän tarvitsee todennettujen oppimisvaikeuksien, vamman, sairauden tai muun vastaavan syyn vuoksi säännöllistä tai pitkäaikaista erityisopetusta tutkinnon tai koulutuksen mukaisten ammattitaitovaatimusten ja osaamistavoitteiden saavuttamiseksi eikä 63 §:ssä tarkoitettu oppimisen tuki ole riittävää opiskelijan tuen tarpeiden kannalta. Opiskelijalla on oikeus erityiseen tukeen myös työpaikalla järjestettävässä koulutuksessa.

Oppimisen tuessa pääpaino olisi helposti saavutettavassa ns. matalan kynnyksen tuessa, jota annettaisiin opiskelijalle heti tuen tarpeiden ilmetessä.

Oppimisen tuen tavoitteena olisi ennaltaehkäistä opiskelijan vaikeuksien kasautumista ja puuttua niihin varhain.

Erityinen tuki on erityisopettajan antamaa erityisopetusta. Lisäksi erityinen tuki on erityisopettajan konsultaatioon perustuvaa muuta opetusta ja ohjausta sekä opiskelijan tarvitsemia muita erityisiä opetus- ja opiskelujärjestelyjä.

Erityisen tuen tavoitteena on, että opiskelija saavuttaa tuen avulla tutkinnon tai koulutuksen perusteiden mukaisen ammattitaidon ja osaamisen. Erityistä tukea saavan opiskelijan osalta ammatillisen perustutkinnon perusteiden mukaista osaamisen arviointia voidaan mukauttaa laatimalla opiskelijalle yksilöllinen osaamisen arviointi. Osaamisen arviointia voidaan mukauttaa vain siinä määrin, kuin se on opiskelijan henkilökohtaiset tavoitteet ja valmiudet huomioon ottaen välttämätöntä.

Erityisopetuksen tavoitteena on lisäksi edistää opiskelijan opintoja ja hyvinvointia yhteistyössä sosiaali- ja terveydenhuollon, kuntoutuspalveluiden ja muiden sidosryhmien kanssa.

 Erityisen tuen opettaja arvioi opiskelijan erityisen tuen tarpeen. Tuen tarpeen arvioinnissa voidaan arvioida esimerkiksi niiden tietojen perusteella, joita saadaan koulutukseen hakeuduttaessa tai koulutuksen järjestäjän tekemillä selvityksillä ja haastatteluilla. Koulutuksen järjestäjä tekee päätöksen erityisestä tuesta kuultuaan ensin opiskelijaa sekä hänen mahdollista huoltajaansa tai laillista edustajaa.

Erityisen tuen opettaja suunnittelee tukitoimet yhteistyössä opiskelijan sekä muiden opettajien kanssa. Tukitoimet voivat olla esimerkiksi:

* erityisen tuen opettajan tukea uusien asioiden opettelussa,
* selkeiden oppimateriaalien käyttämistä,
* erilaisten oppimisen apuvälineiden, kuten äänikirjojen tai kuvitettujen ohjeiden, käyttämistä,
* sopivien oppimisympäristöjen suunnittelua tai
* opiskelutaitojen harjoittelua.

Sovitut tukitoimet kirjataan opiskelijan henkilökohtaiseen osaamisen kehittämissuunnitelmaan (HOKS).

Erityistä tukea tarjotaan myös opiskeltaessa työpaikalla. Tukitoimista sovitaan yhdessä työpaikkaohjaajan kanssa, jolloin määritellään muun muassa, miten opettaja, ohjaaja tai työvalmentaja tukee opiskelijaa työpaikalla. Erityisen tuen tarve otetaan huomioon myös näyttöjen suunnittelussa ja järjestämisessä, esimerkiksi näyttöympäristöjen valinnassa.

Oppimisen tukeen on tulossa tarkennetut ohjeet vuonna 2025. Oppimisen tuen ja ohjauksen uusi toimintatapa otetaan käyttöön 1.8.2026.

**Yhteiset tutkinnon osat (YTO) ja Monikulttuurisuus (MOKU)**

Sataedussa pyritään vahvistamaan opetuksen ja ohjauksen tasalaatuisuutta yhteisillä toimintatavoilla. Tavoitteena on, että jokainen oppija saa laadukasta opetusta kaikissa toimipaikoissa. Erityisesti maahanmuuttajaopiskelijoiden tukemiseksi kehitetään koulutuksia yhteistyössä kielten- ja ammatillisten opettajien kanssa. Opetus- ja ohjaushenkilöstölle on tarjottu koulutuksia, jotka tukevat monikulttuuristen opiskelijaryhmien opettamista.

Yhteiset YTO-opinnot

Yhteiset tutkinnon osat (YTO) tukevat ammatillisia opintoja, ja YTO-opetuksessa on vakiintunut työnjako opettajien kesken. Opetuksessa noudatetaan YTO-opetussuunnitelmaa, joka sisältää e-perusteiden mukaiset osaamistavoitteet, arvioinnin toteuttamissuunnitelmat ja osaamisen hankkimisen suunnitelmat, jotka on laadittu yhteistyössä ammatillisten opettajien kanssa.

Sataedun yhteiset käytännöt:

Pakolliset YTO-opinnot suoritetaan pääosin opintojen alussa. Valinnaiset YTO-opinnot valitaan tarjonnasta, ja opiskelijat voivat valita eri polkuja. Kaikki pakolliset ja osa valinnaisista opinnoista on saatavilla myös verkko-opintoina.

Vastuuopettajat suunnittelevat yhdessä opiskelijan kanssa YTO-opetukseen osallistumisen aikataulut ja suoritukset henkilökohtaisen suunnitelman (HOKS) mukaan.

Sataedun YTO-opetuksessa hyödynnetään Moodleen suunniteltuja yhteisiä oppimistehtäviä ja opetussisältöä ja arvioinnissa käytetään yhtenäisiä arvioitavia tehtäviä tai kokeita.

Maahanmuuttajataustaiset opiskelijat Sataedussa

Sataedussa maahanmuuttajaopiskelijoiden koulutuspolkua tuetaan monin tavoin, mikä vahvistaa yhteisiä oppimisen käytäntöjä.

* Kielikoulutus: Opiskelijat, joiden äidinkieli ei ole suomi, voivat osallistua suomi toisena kielenä -opintoihin. Jos kielitaito ei riitä YTO-tason opiskeluun, on mahdollista osallistua vahvistavaan suomen kielen opetukseen.
* Kielitaitokartoitus: Opintojen alussa voidaan tehdä kielitaitokartoitus, joka määrittää suomen kielen opintojen laajuuden ja auttaa opiskelujen etenemisen suunnittelussa.
* Ammatillinen tuki: Opiskelijoille tarjotaan ammatillisen suomen kielen opetusta ja mahdollisuus osallistua osaamiskartoitukseen, jos heillä on aiempaa ammatillista osaamista.

Tämä kokonaisuus auttaa maahanmuuttajaopiskelijoita *integroitumaan* suomalaiseen koulutusjärjestelmään ja työelämään. Kahdensuuntaista kotoutumista edistetään erilaisilla tapahtumilla ja yhteisöllisillä tempauksilla.

**Ohjauspalvelut**

Ohjauspalveluihin sisältyvät opinto-ohjaus, opintotoimisto, erityinen tuki, tutkintokoulutukseen valmentava koulutus ja opiskeluhuollon palvelut. Ohjauspalveluiden henkilöstö, opinto-ohjaajat, opintosihteerit, erityisopettajat, tuva-lehtorit ja koulutusohjaajat, varmistavat yhteistyössä koko henkilöstön kanssa, että oppilaitosyhteisössä voidaan hyvin ja että opiskelijan opinnot etenevät parhaalla mahdollisella tavalla. Tämä tarkoittaa oppilaitosarjessa seuraavia asioita: opiskelija ohjautuu hänelle sopivalle koulutuspolulle, saa tarvittavan tuen ja ohjauksen opiskelun eri vaiheissa, kokee osallisuutta turvallisessa ja hyvinvoivassa oppilaitosympäristössä ja työllistyy tai hakeutuu jatko-opintoihin opintojen jälkeen. Ohjauspalvelut toimivat tiiviissä yhteistyössä koulutuspalveluiden kanssa. Yhteisöllisyys ja osallisuus ovat toiminnan kulmakiviä ja kaiken keskiössä on opiskelija aktiivisena toimijana. Meidän Sataedu-tiekarttamme ja toimipaikkakohtaiset hyvinvoinnin vuosikellot ohjaavat tätä toimintaa.

**Opinto-ohjaajat**

Opinto-ohjaajat palvelevat opiskelijoita kaikilla toimipaikoilla. Opinto-ohjaajat tukevat opiskelijaatavoitteiden saavuttamisessa ja opiskelun esteiden poistamisessa.

Opinto-ohjaajat vastaavat laajasti hyvinvointikelloissa sovittujen toimenpiteiden ja teemaviikkojen järjestelyistä, tiedottamisesta, toimivat vahvasti yhteishaun markkinoinnissa ja yhteistyöverkostojen sekä huoltajien yhteydenpidossa.

**Opintosihteerit**

Jokaisessa Sataedun toimipaikassa on opintotoimisto, jossa opiskelija voi hoitaa opintoihin liittyviä asioita.

Opintoimistosta saa tarvittaessa erilaisia raportteja ja tilastoja.

**Erityisopettajat - oppimisen tuki**

Erityisopettaja selvittää ja kartoittaa opiskelussa tarvittavan tuen.

**TUVA**

TUVA-koulutus on tarkoitettu perusopetuksen suorittaneille oppivelvollisille, joilla ei ole vielä toisen asteen tutkintoa. Koulutuksessa saa ohjausta ja tukea ammatilliseen tai lukiokoulutukseen siirtymiseen.

**TUVA-koulutus rakennetaan yksilöllisesti seuraavista osista:**

* opiskelu- ja urasuunnittelutaidot (pakollinen)
* perustaitojen vahvistaminen, esimerkiksi perusopetuksen arvosanojen korottaminen
* ammatillisen koulutuksen opinnot ja niihin valmentautuminen
* lukiokoulutuksen opinnot ja niihin valmentautuminen
* työelämätaidot ja työelämässä tapahtuva oppiminen
* arjen taidot ja yhteiskunnallinen osallisuus
* valinnaiset opinnot

**TUVA-opinnot painottuvat Sataedussa:**

* Opiskelu- ja urasuunnittelutaitojen vahvistamiseen
* Eri aloihin ja oppilaitoksiin/lukioon tutustumiseen
* YTO-opintojen suorittamiseen
* Työelämään tutustumiseen (työpaikat ja työpajat)
* Arjen taitojen vahvistamiseen

**Opiskeluhuolto / Hyvinvointialueyhteistyö**

Opiskeluhuollon henkilöstö tukee opiskelijoita ja tarvittaessa auttaa tunnistamaan, lieventämään ja poistamaan opiskelun esteitä. Opiskeluhuolto sisältää oppilaitoksen omien ohjaus- ja tukipalveluiden lisäksi terveydenhoitajan palvelut sekä kuraattori- ja psykologipalvelut.

Opiskelijalla on oikeus henkilökohtaiseen opiskeluhuoltoon.

Opiskeluhuolto tekee yhteistyötä alaikäisten huoltajien ja tarvittaessa myös muiden yhteistyötahojen kanssa.

**Opastamo –tukea neuvontaa ja ohjausta**

Sataedu Kankaanpäässä, Kokemäellä ja Ulvilassa aloitetaan syksyllä 2025 Opastamot, josta opiskelijat saavat apua, tukea ja neuvontaa monenlaisiin asioihin, kuten: opintojen etenemiseen ja rästeihin, työnhakuun ja työllistymiseen ml. kesätyöt, urasuunnitteluun, jatko-opintoihin, yrittäjyyteen, hyvinvointiin, arkeen, asumiseen, harrastuksiin, raha-asioihin, suhdeasioihin. Opastamo on paikka, jonne voi tulla, jos joku asia askarruttaa, Opastamon ohjaajina toimivat Sataedun eri asiantuntijat, kuten koulutusohjaajat, ervat, opot ja muu henkilöstö sekä opiskeluhuollon edustajat aina teemojen mukaan.

Opastamossa toimii jatkossa myös Sataedun uraohjauspalvelu. Uraohjaaja neuvoo ja ohjaa esimerkiksi työnhaun asiakirjojen (työhakemus, CV) tekemisessä, työhaastatteluun valmistautumisessa ja omien vahvuuksien tunnistamisessa. Uraohjaaja neuvoo yrittäjyyteen liittyvissä asioissa myös Teamsissa.

Opastamossa on vaihtuvan lukujärjestyksen mukaista toimintaa ja sinne ovat tervetulleita myös yhteistyökumppaneiden edustajat.

Opastamo- toimintaa ja sen laajuutta arvioidaan säännöllisesti.

**PALAUTTEET**

Sataedussa kerätään palautetta opiskelijoilta ja työelämältä kysymällä kokemuksia koulutuksen järjestämisestä ja sen vaikuttavuudesta. Palautteita hyödynnetään Sataedun ohella kansallisesti ammatillisen koulutuksen laadun seurannassa ja kehittämisessä. Rahoituksen näkökulmasta tärkeitä ovat kyselyiden vastausprosentti ja tulosten keskiarvo.

**Tarkemmat palautteiden keräämisen toimintaohjeet, vastuuhenkilöt sekä aikataulut löytyvät Intrasta. Tarkista aina!**

**Arvo Opiskelijapalaute, aloituskysely**

Aloituskysely lähetetään, kun opiskelijan HOKS:n **ensikertainen hyväksyntä** on tehty. Opetushallitus lähettää vastauslinkin opiskelijalle sähköpostilla **Sataedun sähköpostiosoitteeseen**. Vastausaikaa on 30 päivää.

Vastaaminen onnistuu hyvin mobiililaitteella. Opiskelija pääsee vastaamaan kyselyyn myös eHOKS-palvelussa pankkitunnuksilla kirjautuen.

Palaute kerätään kaikilta muita paitsi TUVA-opiskelijoilta.

**Arvo Opiskelijapalaute, päättökysely**

Päättökysely lähetetään, kun HOKS:iin on kirjattu päivämäärä “**opintojen tavoite saavutettu**”. Opetushallitus lähettää vastauslinkin opiskelijalle sähköpostilla Sataedun sähköpostiosoitteeseen ja tekstiviestillä. Järjestelmä lähettää muistutusviestit vain sähköpostilla. Vastausaikaa on 30 päivää.

Opiskelija pääsee vastaamaan kyselyyn myös eHOKS-palvelussa pankkitunnuksilla kirjautuen.

Opiskelijan sähköposti edu.sataedu.fi on voimassa kuukauden valmistumisen jälkeen.

**Arvo Työelämäpalaute, työpaikkaohjaajapalaute**

Opetushallitus lähettää kyselyn vastuulliselle työpaikkaohjaajalle eli koulutus- tai oppisopimukseen kirjatulle 1. ohjaajalle. Linkki kyselyyn lähetetään koulutus- tai oppisopimukseen kirjatun työelämäjakson päätyttyä kuukauden 1. tai 16. päivänä sekä sähköpostilla että tekstiviestinä. Vastausaikaa on 30 vuorokautta. OPH lähettää myös muistutusviestin kyselyyn vastaamisesta.

**Arvo Työelämäpalaute, työpaikkapalaute**

Työpaikkapalautetta kerätään niiden työpaikkojen Wilmaan kirjatuilta yhdyshenkilöiltä, joissa on ollut Sataedun opiskelijoita (ei TUVA eikä JOTPA-opiskelijoita) ajalla 1.7.–30.6. Työpaikkakyselyä ei lähetetä yrittäjille, jotka opiskelevat oppisopimuksella omassa yrityksessään. Palautetta kerätään kaksi kertaa vuodessa 1.7.–31.8. ja 1.1.–28/29.2. Vastausaikaa kyselyyn on helmikuun tai elokuun loppuun.

**OMA Opiskelijapalaute**

OMA-kysely toteutetaan kerran vuodessa marraskuun loppuun mennessä. Vastauslinkki lähetetään Wilma-viestillä. Vastaaminen onnistuu hyvin mobiililaitteella.

Palaute kerätään kaikilta muita paitsi oppisopimusopiskelijoilta.

**OMA Huoltajapalaute**

OMA-kysely huoltajille toteutetaan kerran vuodessa marraskuun loppuun mennessä. Vastauslinkki lähetetään Wilma-viestillä.

**Jotpa-palaute**

Jotpa-opiskelijoilta pitää koulutuksen aloitusvaiheessa kerätä taustatiedot erilliselle taustatietolomakkeelle.

Opiskelijapalaute kerätään jokaiselta opinnot aloittaneelta opintojen suorittamisen loppuvaiheessa.

**OPAL-palaute**

OPAL-palautetta kerätään tutkintoon tai tutkinnon osaan johtamattoman koulutuksen tai valmennuksen työvoimakoulutusopiskelijoilta. Koulutuksista kerätään palautetta sekä koulutuksen kuluessa (välipalaute) että koulutuksen päättyessä (päättöpalaute). Valmennuksista kerätään vain päättöpalaute. Koulutuksen/valmennuksen järjestäjä aktivoi palautelomakkeet ja vastuuopettaja opastaa opiskelijoita palautteen antamisessa.

OPAL-järjestelmä tuottaa työvoimakoulutuksen ja valmennusten palautteesta tietoa työvoimahallinnolle ja Sataedulle.

**ARVI-palaute**

ARVI-palautetta kirjataan kaikilta työvoimakoulutusopiskelijoilta. Palaute kirjataan opintojen loppuvaiheessa tai opintojen keskeytyessä opiskelijan päättäessä opinnot.

**Tulokset ja niiden käsittely**

ARVO Opiskelijapalautteiden ja Työelämäpalautteiden sekä OMA Huoltajapalautteen ja Opiskelijapalautteen tulokset löytyvät Kompassista. Lisäksi pääkäyttäjät toimittavat Jotpa-palautteiden yhteenvedon hankkeesta/koulutuksesta vastaavalle koulutuspäällikölle.

Palautteiden käsittelyyn on Intrassa oma prosessikuvaus aikatauluineen. Tarkista aina!

**Elinvoimapalvelut**

Sataedun elinvoimapalvelut muodostuvat toiminnoista, joilla edistetään koulutuksen keinoin Satakunnan elinvoimaisuutta, veto- ja pitovoimaa, monikulttuurista työelämää ja kansainvälistymistä. Yhteistyö kuntien ja muiden keskeisten toimijoiden kanssa sekä työperusteiseen maahanmuuttoon liittyvien palveluiden kehittäminen ovat keskeisessä roolissa.

**Elinvoimapalvelut muodostuvat seuraavista teemoista:**

* Työllistämisen ja työllistymisen tukeminen
* Monikulttuurisuus ja yhteiset opinnot
* Kansainvälisyys
* Sataedu Oy eli Sataedu PRO:n toiminta

**SataeduPRO:n hallinto ja toimintaa säätelevät lait, määräykset ja periaatteet**

SataeduPRO on Satakunnan koulutuskuntayhtymän omistama osakeyhtiö. Konserniohjausta harjoittaa yhtymähallitus. Konsernijohdolla tarkoitetaan yhtymähallitusta ja kuntayhtymän johtajaa. Sataedu PRO:n toiminta johdetaan elinvoimapalveluista käsin.

Sataedu PRO:n koulutukset ja muu toiminta on kokonaisuudessaan markkinaehtoista ja sopimusperusteista liiketoimintaa. Sen toimintaa ei säätele Laki ammatillisesta koulutuksesta ja siitä johdetut määräykset.

**SataeduPRO:n toimintaa:**

Työvoimakoulutukset ja muut julkiset työvoimapalvelut, kuten Aikuisten maahanmuuttajien kotoutumiskoulutukset

Muu markkinaehtoinen koulutus- ja palvelutoiminta

Ajorata

**Digityökalut ja digipedagogiikka**

**Oppimisen alustat**

Opetuksen pääasiallisina digitaalisina alustoina toimivat Moodle ja Teams. Opettajilla on oikeus luoda omia kurssejaan Moodleen. Intrasta löytyy ohjeita toimivan kurssin rakentamiseksi, niin pedagogiselta kuin tekniseltä kannalta.

Kaikille YTO-kursseille on luotu yhtenäiset kurssipohjat, jotka tilataan käyttöön Intran kautta.

Vuonna 2025 toimintansa aloittanut Moodle-nyrkki linjaa ja kehittää Sataedun Moodlen toimintoja, päättää yhtenäisistä toimintatavoista ja ratkoo ajankohtaisia haasteita.

Teamsin kautta pidetään verkkokokoukset, ml. reaaliaikainen etäopetus. Teams toimii myös materiaalien yhteisenä säilytyspaikkana ja keskustelualustana. Teamsiin voi luoda ryhmille tai kursseille omia luokkia.

Moodlen ja Teamsin ohella hyödynnetään alakohtaisia digitaalisia oppimisympäristöjä. Tarjolla on myös erilaisia Moodlen ja Teamsin kanssa yhteen toimivia, niitä täydentäviä digitaalisia työkaluja, kuten Thinglink ja Kahoot.

Kaikilla sataedulaisilla, niin henkilöstöllä kuin opiskelijoilla, on käytettävissään kattavat M365-työkalut, kuten Word, Excel, PowerPoint, Outlook, Stream ja OneDrive. Myös Adobe Creative Cloud on kaikkien saatavilla, henkilöstöllä automaattisesti ja opiskelijoilla Aulasta löytyvien ohjeiden avulla.

Aula on opiskelijoidemme intranet, josta he löytävät kootusti Sataedussa opiskeluun liittyvät tiedot, linkit eri työkaluihin sekä ajankohtaisia tiedotteita.

**Hallinnollinen työ ja suunnittelu**

Sataedun opintohallintojärjestelmänä toimii Wilma. Wilma-nyrkki ohjaa Wilman kehittämistyötä.

Osana Intraa löytyvät Kompassi ja OmaKompassi. OmaKompassissa voi seurata omien opetusryhmiensä tilannetta, kun taas Kompassissa voi tarkastella yleisimpiä tietoja, kuten opiskelijoilta ja työelämältä saatuja palautteita ja kertyviä tunnuslukuja.

Esihenkilöt tekevät Pulkka-järjestelmään tuntisuunnitelman, jonka pohjalta vuosityöaikaa noudattavat tai hanketyötä tekevät kirjaavat tekemänsä tunnit. Tuntikirjaukseen merkitään tarvittaessa myös päiväkirjamerkintä (sidottu työ: ryhmä ja aihe ja sitomaton työ: suunnittelu / ohjaus / arviointi / projekti / kirjaukset / oman osaamisen kehittäminen tms.).

Pulkkaa kehitetään edelleen 2025 ja tarkentavia ohjeita on tulossa.

**Osaaminen**

Ohjeita järjestelmien käyttöön sekä yhteyshenkilöt näille löytyvät Intrasta. Intrasta löytyvät myös muut digitaalisuuteen liittyvät ohjeet. Opiskelijoille suunnattuja ohjeita on koottu Aulan Käyttöohjeita-osioon.

Digiosaamiseen ja digipedagogiikkaan liittyviä koulutuksia järjestetään henkilökunnalle kysynnän ja tarpeen mukaan ja koulutukset pyritään myös tallentamaan Intraan myöhemmin katsottaviksi.

Osaamismerkistö tukee opettajien ja koko henkilökunnan riittäviä digitaitoja. Jokaisen tulee suorittaa Tietoturvan perusteet -merkki sekä Käyttäjä-tasolle määritellyt digiosaamisen merkit. Muita merkkejä suoritetaan tarpeen ja tilanteen mukaan, varmistaen että jokaisessa tiimissä on riittävä osaaminen. Lisää merkkejä määritellään tarpeen mukaan. Merkkien suorittaminen tapahtuu Moodlessa (Digiosaaminen Sataedun henkilökunnalle) ja Teamsissa (Tietoturvaan liittyvät osuudet) ja samasta yhteydestä löytyy tukimateriaalia merkkien vaatiman osaamisen saavuttamiseksi.

**Tietosuoja ja -turva**

Kaikessa digitaalisten työkalujen käytössä tulee huomioida tietosuoja ja -turva ja käyttäjien tulee seurata Sataedun antamia ohjeistuksia.

Henkilötietojen käsittelyssä on noudatettava aina tietosuojalainsäädännön mukaisia tietosuojaperiaatteita ja henkilötietoa sisältävää aineistoa saa tarkastella ja käsitellä vain, mikäli työtehtävä niin vaatii.

**Mitään opiskelijoiden tietoja ei saa syöttää järjestelmiin, joita Sataedu ei ole hyväksynyt.**

Kaikista havaituista tietoturvauhkista tulee ilmoittaa IT-palveluille. Uusien järjestelmien ja sovellusten käyttöönoton tulee aina tapahtua IT-palveluiden tuella, Intrasta löytyvää IT-tarvehavaintolomaketta hyödyntämällä.

**Laitteet**

Opetus- ja ohjaushenkilöstöllä on käytössään henkilökohtaiset tietokoneet ja puhelimet. Opiskelijoille ei tarjota henkilökohtaisia laitteita, vaan henkilöstö voi Wilman kautta varata opiskelijaryhmien käyttöön kannettavia tietokoneita tai ATK-luokkia. Muita digitaalisia, opetusta tukevia laitteita hankitaan joko alan tarpeen mukaan, hankkeiden kautta tai yhteiseen käyttöön. Listaus lainattavissa olevista laitteista kootaan Intraan.

**Tekoäly**

Sataedussa ymmärrämme, että tekoälyä hyödyntävät sovellukset ovat yhä keskeisempi osa työelämää. Kannustamme siis tutustumaan tekoälytyökaluihin ja niiden vastuulliseen käyttöön. On tärkeää, että opiskelijat oppivat ammatillisessa koulutuksessa paitsi hyödyntämään tekoälypohjaisia sovelluksia, myös arvioimaan kriittisesti, millaisissa tilanteissa tekoälyn käytöstä voi olla hyötyä tai haittaa, miten tekoälyä hyödynnetään tietoturvallisesti ja vastuullisesti ja mitä eettisiä haasteita tekoälysovellusten käyttöön liittyy.

Tekoälytyökalujen käyttöä on linjattu Aulan Käyttöohjeiden Tekoäly-osiossa sekä Intrassa. Työtehtävissä tulisi käyttää Sataedun hyväksymiä tekoälytyökaluja. Tarkempaa tietoa työkaluista sekä koulutusta tekoälyn hyödyntämiseen löytyy Intrasta.

Sataedun tekoälystrategiaa muodostetaan vuoden 2025 aikana.

**Kestävän tulevaisuuden Sataedu**

Kestävä kehitys tulee muuttamaan yritysten toimintaa ja työelämää merkittävästi tulevina vuosina. Sataedu on mukana tässä muutoksessa. Oman osaamisen kasvattaminen kiertotaloudessa ja kestävässä kehityksessä on edellytys alueen työelämän kehittämiseksi.

Sataedun toiminnassa huomioidaan sosiaalisen, ekologisen ja taloudellisen kestävyyden näkökulmat. On tärkeää, että Sataedusta valmistuvilla on työelämässä tarvittava kestävyysosaaminen.

Tämän varmistamiseksi Sataedu tarjoaa henkilöstölleen tukea oman osaamisen kehittämiseen. Muutoksessa mukana pysyminen edellyttää myös tiivistä yhteistyötä alueen työelämän kanssa.

Kieppi-oppimisympäristö mahdollistaa eri alojen kestävyysosaamisen vahvistumisen.

Kaikkiin perustutkintoihin on laadittu osaamislupaukset, jotka kertovat mitä tietoja, taitoja, asenteita ja valmiuksia opiskelija tarvitsee nyt ja tulevaisuudessa.

Sataedulle on myönnetty ammatillisten oppilaitosten kestävän kehityksen sertifikaatti (OKKA-sertifikaatti), jonka avulla seuraamme vastuullisuuden toteutumista.

**Laadukasta oppimista hankkeiden avulla**



Sataedu kehittää oppimista ja työelämää vuosittain noin 20 hankkeen avulla.

Kehitämme laadukasta oppimista, työelämälähtöisiä ja vastuullisia oppimisympäristöjä sekä opiskelijoiden polkuja työelämään tai jatko-opintoihin. Resurssiviisaus ja digitaalisuus läpileikkaa hankkeiden toimintaa.

Kaikki hankkeet pohjautuvat Sataedun strategiaan. Hanke on aina investointi, jolta Sataedu odottaa tuottavia tuloksia.

Teemme yhteistyötä ammatillisten oppilaitosten, korkeakoulujen ja työelämän kanssa.

Onnistunut hanke vaikuttaa pitkään ja sen tulokset hyödyttävät sekä opiskelijoita että työelämää.

**Opettajien ja ohjaajien osaamisen kehittäminen**

Opettajien ja ohjaajien osaamista kehitetään systemaattisesti ja pitkäjänteisesti, ja se ottaa huomioon opettajuuden muutoksen yksintekijästä yhdessä tekijäksi.

Osaamisen kehittämisen toimenpiteitä suunnitellaan ennakoivasti sekä yksilö- että tiimitasolla. Opettajien ja ohjaajien osaamiseen liittyviä tavoitteita ja toimenpiteitä johdetaan strategian painopisteistä sekä vuosittain työhyvinvointikeskustelun yhteydessä käytävän osaamisen kehittämisen keskustelun sekä tiimin osaamisen kehittämissuunnitelman pohjalta.

Opetuksen suunnittelussa ja toteuttamisessa huomioidaan vahvasti työelämälähtöisyys. Työelämän muuttuviin tarpeisiin vastataan aktiivisella vuoropuhelulla työelämän kanssa sekä ajantasaisella pedagogiikalla ja oppimisympäristöillä. Säännöllisin väliajoin toteutettavien opettajien työelämäjaksojen avulla vahvistetaan opettajien ajantasaista alakohtaista osaamista sekä mahdollisuutta tunnistaa työelämän osaamisvaatimusten muutoksia.

**Toimenpiteitä opettajien ja ohjaajien pedagogisen osaamisen kehittämiseen:**

* Henkilökohtainen osaaminen ja kehittämistarpeet kartoitetaan vuosittain työhyvinvointikeskustelun yhteydessä
* Tiimien osaamistasapaino varmistetaan osaamisen kehittämissuunnitelmilla.
* Sataedun järjestämät ajankohtaiset sisäiset ja ulkoiset koulutukset kohderyhmittäin (koko henkilöstö, opintoalat, tiimit, muut henkilöstöryhmät ja toiminnot)
* Kannustetaan omaehtoiseen kouluttautumiseen ja erityispedagogisten taitojen hankkimiseen
* Kannustetaan erilaisiin kokeiluihin mm. hankkeiden avulla
* Opettajille mahdollistetaan strategiakauden aikana viikon mittainen työelämäjakso. Tähän tarkoitukseen voidaan käyttää myös kv-jaksoa.

Opettajien ja ohjaajien osaamista kehitetään systemaattisesti ja pitkäjänteisesti, ja se ottaa huomioon opettajuuden muutoksen yksintekijästä yhdessä tekijäksi.

Osaamisen kehittämisen toimenpiteitä suunnitellaan ennakoivasti sekä yksilö- että tiimitasolla. Opettajien ja ohjaajien osaamiseen liittyviä tavoitteita ja toimenpiteitä johdetaan strategian painopisteistä sekä vuosittain työhyvinvointikeskustelun yhteydessä käytävän osaamisen kehittämisen keskustelun sekä tiimin osaamisen kehittämissuunnitelman pohjalta.

Opetuksen suunnittelussa ja toteuttamisessa huomioidaan vahvasti työelämälähtöisyys. Työelämän muuttuviin tarpeisiin vastataan aktiivisella vuoropuhelulla työelämän kanssa sekä ajantasaisella pedagogiikalla ja oppimisympäristöillä. Säännöllisin väliajoin toteutettavien opettajien työelämäjaksojen avulla vahvistetaan opettajien ajantasaista alakohtaista osaamista sekä mahdollisuutta tunnistaa työelämän osaamisvaatimusten muutoksia.